65 लाख की धोखाधड़ी में व्यवसायी को जेल भेजा
जमशेदपुर | साकचीपुलिस ने व्यवसायी मो. सिराज खान (एल टाउन लुका रोड निवासी) को गिरफ्तार कर सोमवार को जेल भेज दिया। सिराज पर कंपनी में साझेदारी दिलाने के नाम पर 65 लाख रुपए गबन करने का आरोप है। इस संबंध में गोलमुरी निवासी शंभू शेखर ने साकची थाना में 8 अक्टूबर 2016 को प्राथमिकी दर्ज कराई थी। प्राथमिकी के अनुसार, शंभू शेखर टायो कंपनी में डीएम (परचेज) पद पर कार्यरत थे। जुलाई-2014 को मो. सिराज खान ने आदित्यपुर इंडस्ट्रियल एरिया में न्यू हार्ड रॉक बेवरेजेज नामक मिनरल वाटर की कंपनी में साझेदार बनाने के लिए 60 लाख रुपए का प्रस्ताव उनके समक्ष रखा। शंभू ने टायो से इस्तीफा देकर कंपनी से मिली रकम में 60 लाख रुपए सिराज को दिए। इसके बाद कंपनी में 50 फीसदी की साझेदारी की डीड बनाई गई। कुछ दिन बाद शंभू को सिराज की नीयत ठीक नहीं लगी। उन्होंने कंपनी की साझेदारी से हटने की बात कहते हुए सिराज से रुपए मांगे। सिराज ने उन्हें तीन चेक दिए, जिसकी कुल राशि 65 लाख रुपए थी। लेकिन तीनों चेक बाउंस कर गए।
hin_Deva hin_Deva